দিল্লির ঘটনায় গাড়িচালকের মাকে ডিএনএ পরীক্ষার জন্য ডাকল পুলিশ!

ওয়েব ডেস্ক : সোমবার সন্ধ্যায় বিস্ফোরণে কেঁপে উঠেছিল রাজধানী দিল্লি (Delhi)। লালকেল্লার (Red Fort) সামনে দাঁড়িয়ে থাকা একটি গাড়িতে ঘটে ভয়াবহ বিস্ফোরণ (Blast)। সেই ঘটনায় মৃত্যু হয়েছে একাধিক মানুষের। এবার এই বিস্ফোরণের ঘটনায় গাড়িচালকের মাকে ডেকে পাঠাল পুলিশ। সূত্রের খবর, তাঁকে ডিএনএ (DNA) পরীক্ষার জন্য ডেকে পাঠানো হয়েছে। একাধিক প্রতিবেদনে দাবি করা হয়েছে, যে গাড়িতে বিস্ফোরণ হয়েছে, ঘটনার সময় সেই গাড়ি চালাচ্ছিলেন উমর মহম্মদ নামে এক ব্যক্তি। সেই তত্ত্বে সিলমোহর দিতে এবার উমরের মাকে ডেকে পাঠালেন তদন্তকারীরা।

সূত্রের খবর, বিস্ফোরণস্থল থেকে পাওয়া উমরের দেহের সঙ্গে তাঁর মায়ের নমুনা মিলিয়ে দেখতে চান তদন্তকারীরা। জানা যাচ্ছে, আপাতত ডিএনএ (DNA) পরীক্ষার জন্য উমরের দুই ভাই তাঁদের মাকে পুলওয়ামার একটি হাসপাতালে নিয়ে গিয়েছিলেন। অন্যদিকে, বিস্ফোরণে জড়িত গাড়িটি বিক্রি ও কেনার কেনার সঙ্গে জড়িত সন্দেহে তিনজনকে আটক করে জিজ্ঞাসাবাদ করা হয়েছে। পাশপাশি উমরের বাবা গুলাম নবি ভাটকেও আটক করে জিজ্ঞাসাবাদ চালাচ্ছে পুলিশ।

আৎও খবর : পর পর দু-দিন দিল্লির বাতাস ‘অত্যন্ত দূষিত’ কারণ কী দিল্লির বিস্ফোরণ?

দিল্লির (Delhi) ঘটনার পরেই ফরিদাবাদেও বৃদ্ধি করা হয়েছে নিরাপত্তা। অন্যদিকে, সম্প্রতি আল ফালাহ নামে বিশ্ববিদ্যালয়ের চিকিৎসকের ঘর থেকে ২,৯০০ কেজি বিস্ফোরক উদ্ধার হয়েছিল। সেখানেই সমস্ত কর্মী ও অধ্যাপককে জিজ্ঞাসাবাদ করা হচ্ছে।

অন্যদিকে গাড়িটির প্রাক্তন মালিক মহম্মদ সলমনকে আটক করেছেন তদন্তকারীরা। সে তদন্তকারীদের জানায়, তিনি পুলওয়ামার এক বাসিন্দাকে গাড়িটি বিক্রি করে দিয়েছিলেন। তবে নথিপত্রতে তার নামই থেকে গিয়েছিল। কিন্তু জানা যাচ্ছে, ওই গাড়িটির বর্তমান মালিক হয়েছিলেন উমর মহম্মদই। বিস্ফোরণের সময় গাড়িটি সে চালাচ্ছিল বলে অভিযোগ। তার পরেই ঘটে ওই বিস্ফোরণ।